Petőfi Irodalmi Múzeum – A Magyar Nyelv Múzeuma és az Anyanyelvápolók Szövetsége
közös játékos anyanyelvi versenye

„Anyanyelvi játékok, játékos anyanyelv” vetélkedő 
Felhívás

1. A verseny célja, hogy a Borsod-Abaúj-Zemplén, Győr-Moson-Sopron és a Heves megyében, valamint a Felvidéken, a Kárpátalján és a Muravidéken tanuló általános és középiskolás korosztály körében népszerűsítse a magyar nyelvet, az anyanyelvápolást; hogy játszva ismertesse meg a fiatalokkal nyelvünk szépségeit, sokszínűségét.
2. A versenyre nevezhetnek a felsorolt területeken működő állami, egyházi, egyesületi és alapítványi fenntartású általános és középiskolák tanulói.
3. Külön kategóriában versenyeznek az általános és a középiskolás korúak (5-8. és 9-14. évfolyamos tanulói).

4. A felvidéki, a kárpátaljai és a muravidéki általános iskolák 9. évfolyamos tanulói a középiskolás kategóriában versenyeznek.

5. Egy iskola egy kategóriában három csapatot indíthat, ha azonban az adott intézmény tagiskolával is rendelkezik, akkor a tagiskola is jogosult két csapatot indítani.
6. Az írásbeli forduló során, ha egy intézményből több csapat indul, akkor kategóriánként csak a magasabb pontszámot elért csapat jut tovább. 

7. A csapatok létszáma: 4 fő.

8. A versenyen kiemelt szerepet kap a nyelvi kreativitás és leleményesség, a verbális és nonverbális kommunikációs készség, az illemtan; de az általános műveltségre vonatkozó kérdésekkel is találkozhatnak a résztvevők.

9. A verseny menete: a résztvevők számától függetlenül 1 írásbeli forduló kerül megrendezésre. Az írásbeli fordulót követően, tudásukat szóbeli középdöntőn mérhetik össze a továbbjutó csapatok. A döntőbe a középdöntők legjobbjai, esetlegesen második helyezettjei kerülnek. A várható időpontok:

· írásbeli forduló: 2026. november 10-ig a korábban megnevezett területekről jelentkezett csapatoknak.

· A szóbeli középdöntőkre a tervek szerint: 2027. január – 2027. március között kerül sor, de a szervezők fenntartják az időpont-változtatás jogát.
· A középdöntőbe a felsorolt területekről nevezett csapatok közül a jelentkezés függvényében kerülnek a legjobb teljesítményt nyújtók a középdöntőbe. Holtverseny esetén a kreatív írásos feladatban elért magasabb pontszámot vesszük figyelembe, az rangsorol.
· döntő: 2027. március-április, a felsorolt területekről 1-1 csapat részvételével. Amennyiben valamelyik területről nem lesz nevezés, akkor onnan jut tovább még egy csapat a döntőbe, ahonnan az adott kategóriában legtöbb nevezés érkezett.
· a döntő kategóriánkénti győztesei, esetlegesen második, harmadik helyezettjei bejutnak az úgynevezett szuper döntőbe, ahol Csongrád-Csanád, Pest és Baranya megyei, valamint vajdasági és erdélyi iskolák legjobbjaival versenyeznek egy későbbi tájékoztatás szerint.
10. Nevezési díj: nincs.

11. A döntőbe jutott csapatok értékes tárgyjutalmakban részesülnek.

12. Jelentkezési határidő 2026. november 5.

13. Jelentkezni a jatekosanyanyelviverseny@gmail.com, vagy a Petőfi Irodalmi Múzeum – A Magyar Nyelv Múzeuma 3988 Sátoraljaújhely, Kazinczy utca 275. címen a mellékelt jelentkezési lap kitöltésével lehet. A verseny további részleteiről Brézai Zoltántól kaphatnak tájékoztatást a +36-20-917-5859-es telefonszámon.
A jelentkező csapatoknak jó felkészülést kívánnak a szervezők!
